**10ο OTS Forum**

Είναι ιδιαίτερη τιμή και χαρά να παρευρίσκομαι και να προλογίζω το 10ο OTS Forum, στο πλαίσιο του οποίου αφιερώνεται ειδική θεματική ενότητα στην ηλεκτρονική κατάθεση δικογράφου.

Πρόκειται για τη **νέα γενιά υπηρεσιών νομικής πληροφορικής** που αναβαθμίζει σημαντικά το δικαστικό σύστημα, επ’ ωφελεία των συλλειτουργών του, δικηγόρων και δικαστών, αλλά και των πολιτών – διαδίκων.

Οι μαχόμενοι δικηγόροι δίνουμε έναν καθημερινό αγώνα, ο οποίος δεν κρίνεται μόνο από τα μείζονα, αλλά και από τα “ελάσσονα”. Ο δικηγόρος, ιδίως της Αθήνας, αλλά και της Περιφέρειας, αντιμετωπίζει στην τύρβη της επαγγελματικής του καθημερινότητας πολλά προβλήματα, τα οποία είναι αποτέλεσμα απαρχαιωμένων δομών, έλλειψης υλικοτεχνικής υποδομής, και κατεστημένων νοοτροπιών:

Την ίδια στιγμή που έχει απέναντί του τον τυπολατρικό ή και ενίοτε απρεπή δικαστή, τον αγενή και δύσθυμο γραμματέα, τον αδιάφορο και αβέλτερο δημόσιο υπάλληλο, πρέπει να αντιμετωπίσει και τις ουρές στην κατάθεση δικογράφων, τις καθυστερήσεις στην λήψη πιστοποιητικών, τις πολλαπλές μετακινήσεις για την διεκπεραίωση απλών εργασιών που θα μπορούσαν να γίνουν από απόσταση.

Το δικηγορικό σώμα **συνειδητοποίησε** από πολύ νωρίς ότι *λυδία λίθος* για την αναβάθμιση του δικηγορικού λειτουργήματος και βελτίωση της απονομής της Δικαιοσύνης στη χώρα μας είναι η **νομική πληροφορική**. Η επιλογή αυτή δικαιώθηκε ιστορικά. Κανείς πλέον δεν αμφισβητεί ότι η διάδοση των ψηφιακών μέσων και η χρήση των νέων τεχνολογιών διευκολύνει ουσιαστικά το καθημερινό μας έργο.

Είχα τη χαρά να ζήσω, πριν 24 χρόνια, τη **δημιουργία της Τηλεματικής** **(ΙΣΟΚΡΑΤΗ)** ως νέος τότε σύμβουλος του ΔΣΑ. Σήμερα ο ΔΣΑ μπορεί να σεμνύνεται ότι έχει την πλουσιότερη βάση νομικών δεδομένων στην Ελλάδα. Σχεδιάζουμε την περαιτέρω αναβάθμισή της μέσα από στρατηγικές συνεργασίες.

Το επόμενο μεγάλο βήμα έγινε με την αξιοποίηση του ΕΣΠΑ 2007-2014, στο πλαίσιο του οποίου ο Δικηγορικός Σύλλογος Αθηνών ανέπτυξε το **Ολοκληρωμένο Πληροφοριακό Σύστημα (ΟΠΣ) της Ολομέλειας, με τίτλο «Αλληλεπιδραστικές Ηλεκτρονικές Υπηρεσίες Προδικασίας – On Line εξυπηρέτηση Δικηγόρων – Δικαστών – Πολιτών».**

Το έργο εξασφάλισε:

* την ηλεκτρονική έκδοση γραμματίων προκαταβολής εισφορών και την ενημέρωση της καρτέλας των δικαιούχων,
* την άρτια ψηφιακή οργάνωση των Μητρώου των Δικηγόρων και των υπηρεσιών κάθε Δικηγορικού Συλλόγου,
* την υποστήριξη των ηλεκτρονικών συναλλαγών,
* την ασφάλεια και την προστασία των δεδομένων του Δικηγορικού Συλλόγου και του Δικηγόρου, με αποκλειστική πρόσβαση στα δικά του και μόνο δεδομένα,
* την αναγνώριση της ιδιότητας και της αρμοδιότητας του Δικηγόρου σε πραγματικό χρόνο, τόσο στο ΟΠΣ Ολομέλειας όσο και έναντι τρίτων διαλειτουργούντων συστημάτων,
* την αποϋλοποίηση ενσήμων και την ηλεκτρονική τους έκδοση και
* την άμεση διαδραστική επικοινωνία με τα μέλη του Δικηγορικού Συλλόγου.

Κατά την προηγούμενη θητεία αναβαθμίσαμε τις ηλεκτρονικές υπηρεσίες του Συλλόγου:

* Πραγματοποιήθηκε έργο που παρέχει στον κάθε συνάδελφο προσωποποιημένη πληροφόρηση για την πορεία των υποθέσεών του στα πολιτικά δικαστήρια (Αθηνών, Πειραιώς, Θεσσαλονίκης).
* Παράλληλα, προστέθηκαν νέες εφαρμογές στο πληροφοριακό σύστημα της Ολομέλειας, ώστε κατά το δυνατόν να αντιμετωπίζεται η γραφειοκρατία και να περιορίζονται οι μετακινήσεις των δικηγόρων. Κατέστη εφικτή:
* Η αυτοματοποιημένη έκδοση πιστοποιητικών και βεβαιώσεων κάθε μορφής (μέλους, φορολογικές, ασφαλιστικές κ.λπ.).
* Η απευθείας ηλεκτρονική επικοινωνία των δικηγόρων με τους διαχειριστές του συστήματος, προκειμένου να διεκπεραιώνονται εξ αποστάσεως λειτουργίες που παλαιότερα απαιτούσαν αυτοπρόσωπη μετάβαση, όπως η ακύρωση των γραμματίων.

Το 2018, ο Δ.Σ.Α. προχωρήσαμε σε σημαντικές περαιτέρω αναβαθμίσεις, με την προσθήκη νέων υπηρεσιών στο πληροφοριακό σύστημα του ΟΠΣ Ολομέλειας, που επιτρέπουν στον Δικηγόρο από το γραφείο του **να κάνει χρήση, ηλεκτρονικά και διαδραστικά, των ακόλουθων υπηρεσιών**:

1. Να υποβάλλει αιτήματα προς το Μητρώο του Συλλόγου, για τη διόρθωση και τη συμπλήρωση των στοιχείων του,
2. Να κάνει ηλεκτρονική πληρωμή των ετήσιων συνδρομών,
3. Να αναρτά φωτογραφίες για την έκδοση των ταυτοτήτων νέου τύπου που εκδώσαμε
4. Να υποβάλλει αίτημα έκδοσης ψηφιακών πιστοποιητικών για τη λήψη ηλεκτρονικής υπογραφής.
5. Να υποβάλλει αιτήματα συμμετοχής σε σεμινάρια με On Line έκδοση βεβαίωσης παρακολούθησης.
6. Να υποβάλλει αιτήσεις για τον Διορισμό ως Δικαστικού Αντιπροσώπου στις επερχόμενες Αυτοδιοικητικές Εκλογές και Ευρωεκλογές.
7. Να έχουν πρόσβαση στα Πρακτικά Δίκης από 537 αίθουσες δικαστηρίων.
8. Να πιστοποιούνται στο ΟΠΣ Ολομέλειας ως Δικηγόροι, έτσι ώστε ηλεκτρονικά να κλείνουν ραντεβού για τους πελάτες τους μέσα από το ΟΠΣ Διαχείρισης Αδειών Πολιτών Τρίτων Χωρών του Υπουργείου Μεταναστευτικής Πολιτικής (η εφαρμογή θα ενεργοποιηθεί εντός του τρέχοντος έτους).

Ιδιαίτερα θέλω να σταθώ στο θέμα της **Νομικής Βοήθειας** και της επίσπευσης των πληρωμών που καθυστερούν αδικαιολόγητα. Οι δράσεις κινήθηκαν σε δύο επίπεδα:

**α) Τεχνικό – Οργανωτικό**: Αναπτύξαμε τη δυνατότητα μέσα από το portal ο δικηγόρος να μπορεί να εκδίδει Ειδικά Γραμμάτια Νομικής Βοήθειας και να καταχωρίζει τα τιμολόγιά του, ώστε να ενημερώνεται το ΤΑΧΔΙΚ για την έκδοσή τους και ταυτόχρονα να ενημερώνεται το ΟΠΣ Ολομέλειας με τις πληρωμές από το ΤΑΧΔΙΚ (με αντίστοιχη ενημέρωση των ασφαλιστικών και φορολογικών μερίδων τους). Το Ολοκληρωμένο Σύστημα Οικονομικής Διαχείρισης της Νομικής Βοήθειας τέθηκε σε πλήρη λειτουργία στις **15.9.2018**.

β) **Θεσμικό**: Προωθήσαμε στο Υπουργείο Δικαιοσύνης ρύθμιση, και είμαστε σε συνεχή επικοινωνία με την πολιτική ηγεσία ώστε να ψηφιστεί, με αντικείμενο την μετάθεση του χρόνου έκδοσης του τιμολογίου του δικηγόρου μετά την εκκαθάριση από το ΤΑΧΔΙΚ, ώστε να μην καταβάλλονται φόρος, ΦΠΑ και εισφορές, πριν την είσπραξη της αμοιβής.

Έρχομαι τώρα στην κορωνίδα των προσπαθειών μας, την **ηλεκτρονική κατάθεση δικογράφου.**

Μετά από πολύχρονο αγώνα για την προώθηση της **ηλεκτρονικής δικαιοσύνης (e-justice)**, κατέστη επιτέλους εφικτό να ολοκληρωθεί επιτυχώς η ψηφιακή υποδομή για την **ηλεκτρονική κατάθεση δικογράφων** σε όλα τα **διοικητικά δικαστήρια**, *ήτοι* στο ΣτΕ, σε 11 Διοικητικά Εφετεία και 29 Διοικητικά Πρωτοδικεία και στο Ελεγκτικό Συνέδριο, και ήδη από 26.11.2018 **στα Πρωτοδικεία Θεσσαλονίκης και Πειραιά** μέσα από το portal.olomeleia.gr και την διαλειτουργικότητά του με τα **ΟΣΔΔΥ ΔΔ και ΠΠ του Υπουργείου Δικαιοσύνης.**

**Σε όλους όσους συνετέλεσαν στην πραγματοποίηση του σημαντικού αυτού βήματος, υπηρεσιακούς παράγοντες, δικαστές και δικηγόρους, αλλά και αναδόχους, όπως η OTS που μας φιλοξενεί, αξίζουν θερμά συγχαρητήρια.**

**Ιδιαίτερα θέλω να εξάρω τη συμβολή του Διευθυντή Πληροφορικής του ΔΣΑ, Βασίλη Μανιού, ο οποίος είχε το βάρος της προώθησης και της διαλειτουργικότητας του έργου από την πλευρά του δικηγορικού σώματος.**

Ο αγώνας μας, όμως, δεν σταματάει εδώ. Εντείνουμε τις προσπάθειές μας και διεκδικούμε:

α) να ολοκληρωθεί άμεσα το έργο της **ηλεκτρονικής κατάθεσης δικογράφων σε όλα πολιτικά δικαστήρια,** το οποίο παρά την μέχρι σήμερα πρόοδο, έχει αναμφίβολα καθυστερήσει,

β) να εξασφαλιστεί η δυνατότητα **προσωποποιημένης παρακολούθησης** της ροής δικογράφου σε όλα τα δικαστήρια της χώρας, μέσω των πληροφοριακών συστημάτων του Υπουργείου ΟΣΔΔΥ ΠΠ & ΔΔ σε διαλειτουργικότητα με το ΟΠΣ Ολομέλειας.

γ) να διευρυνθεί η δυνατότητα ηλεκτρονικής κατάθεσης **σε όλα τα δικόγραφα** (π.χ. υπομνήματα) ενώπιον των τακτικών διοικητικών δικαστηρίων

δ) να προβλεφθεί **ψηφιοποίηση του φακέλου**, ηλεκτρονική αποστολή των απόψεων της διοίκησης και ηλεκτρονική πρόσβαση των διαδίκων, στις υποθέσεις των διοικητικών δικαστηρίων, και σε κάθε περίπτωση **να ειδοποιείται ο δικηγόρος** του διαδίκου με ηλεκτρονικό ταχυδρομείο (email) από τα διοικητικά δικαστήρια σε όσες περιπτώσεις δεν προβλέπεται σήμερα υποχρεωτικά επίδοση εκ του νόμου.

ε) Να εξασφαλιστεί η δυνατότητα ηλεκτρονικής υποβολής αιτήσεων για **έκδοση Βεβαιώσεων και Πιστοποιητικών από τα δικαστήρια** με ηλεκτρονική πληρωμή των αντίστοιχων δαπανημάτων που απαιτούνται.

ε) Να διευρυνθεί στην πράξη **η ηλεκτρονική ανάρτηση των πρακτικών δίκης**, σε όλα τα δικαστήρια, διότι σήμερα παρατηρείται το φαινόμενο -ενώ η εφαρμογή λειτουργεί στο ΟΠΣ Ολομέλειας- να μην γίνεται ηλεκτρονική ανάρτηση των πρακτικών, είτε διότι δεν γίνεται καταχώριση των παραστάντων Δικηγόρων από τους γραμματείς είτε διότι δεν υπογράφονται από τον αρμόδιο Δικαστή.

στ) Να υπάρξει **πλήρης διαλειτουργικότητα** των πληροφοριακών συστημάτων της Δικαιοσύνης, μεταξύ τους και με το σύνολο των δημοσίων υπηρεσιών.

Επειδή η πληροφορική είναι πρωτίστως **εφαρμοσμένη επιστήμη**, και η επιτυχία των εφαρμογών της κρίνεται από το αποτέλεσμα, αναμένω εναγωνίως την επίδειξη της ηλεκτρονικής κατάθεσης δικογράφου που θα ακολουθήσει.

Έχουμε χρέος όλοι οι παράγοντες της Δικαιοσύνης να πείσουμε τους συναδέλφους να αγκαλιάσουν τις νέες ηλεκτρονικές εφαρμογές, καθώς μόνο μέσα από την ευρεία απήχηση και αποδοχή μπορούμε να κάνουμε ένα σταθερό βήμα στο αναπόδραστο, κοινό ψηφιακό μας μέλλον.

Σας ευχαριστώ θερμά.